-----------------------------------------------------------------------
  2.9 การจัดการ

  -----------------------------------------------------------------------

(1) โครงสร้างการจัดการ

โครงสร้างคณะกรรมการของบริษัท เอสทีพี แอนด์ ไอ จำกัด (มหาชน) ประกอบด้วย 3 คณะ ดังนี้

1.  คณะกรรมการบริษัท (Board of Directors)

2.  คณะกรรมการบริหาร (Executive Board)

3.  คณะกรรมการตรวจสอบ (Audit Committee)

1) คณะกรรมการบริษัท

คณะกรรมการบริษัทมีทั้งหมด 10 ท่าน ดังนี้

1. นายชวรัตน์ ชาญวีรกูล ประธานกรรมการ เข้าร่วมการประชุมครบ 5 ครั้ง

2. ดร. จีระ หงส์ลดารมภ์ กรรมการอิสระ เข้าร่วมการประชุมครบ 5 ครั้ง

3. ดร. วิชา จิวาลัย กรรมการอิสระและประธานกรรมการตรวจสอบ เข้าร่วมการประชุม 4 ครั้ง

4. พลตำรวจตรีเจตน์ มงคลหัตถี กรรมการอิสระและกรรมการตรวจสอบ เข้าร่วมการประชุมครบ
5 ครั้ง

5. นายดล วัฒนศรี กรรมการอิสระและกรรมการตรวจสอบ เข้าร่วมการประชุม 4 ครั้ง

6. นายชำนิ จันทร์ฉาย กรรมการ เข้าร่วมการประชุม 4 ครั้ง

7. นายยาซูโนริ โอซาดะ กรรมการ ขาดการประชุม 5 ครั้ง

8. นายวัลลภ รุ่งกิจวรเสถียร กรรมการ เข้าร่วมการประชุม 4 ครั้ง

9. นายสมชาย วัฒนะวีระชัย กรรมการ เข้าร่วมการประชุม 3 ครั้ง

10. นายมาศถวิน ชาญวีรกูล กรรมการและกรรมการผู้จัดการ เข้าร่วมการประชุม 4 ครั้ง

โดยคณะกรรมการบริษัท มีหน้าที่ดังต่อไปนี้ คือ

-   การให้ความเห็นชอบในนโยบายและแผนการดำเนินธุรกิจ

-   การอนุมัติการเปลี่ยนแปลงนโยบายบัญชี
    และพิจารณาผลการดำเนินงานของบริษัททุกไตรมาสและประจำปี

-   กำกับดูแลให้คณะกรรมการบริหารดำเนินงานตามนโยบายที่กำหนดไว้อย่างมีประสิทธิภาพ

-   กำกับดูแลให้บริษัทมีระบบการควบคุมภายในและการตรวจสอบภายในที่ดีและรัดกุม

2) คณะกรรมการบริหาร

ณ สิ้นปี 2547 คณะกรรมการบริหารมีทั้งหมด 7 ท่าน ดังนี้

1.  นายมาศถวิน ชาญวีรกูล กรรมการผู้จัดการ

2.  นายคอลิน แอนดริว วัตสัน ผู้อำนวยการสายงานปฏิบัติการ

3.  นายขจรเดช เดชดำรงค์ปรีชา รองผู้อำนวยการสายงานปฏิบัติการ

4.  นายชวลิต ลิ่มพานิชย์ ผู้จัดการฝ่ายโรงงาน 1 (ชลบุรี)

5.  เรือโทกิตติ จันทร์แสงศรี รน. ผู้จัดการฝ่ายการตลาดและประมาณราคา

6.  นางอาทิตยา ชาญวีรกูล ผู้จัดการฝ่ายบริหาร

7.  นางฉัตรา ปุณณรุจาวงษ์ ผู้จัดการฝ่ายบัญชีและการเงิน

โดยคณะกรรมการบริหาร มีหน้าที่ดังต่อไปนี้ คือ

คณะกรรมการบริหารมีหน้าที่กำกับดูแลการดำเนินงานของบริษัทให้มีประสิทธิภาพตามแนวนโยบายของคณะกรรมการบริษัท
รวมทั้งการบริหารการเงินและกลั่นกรองเรื่องต่างๆที่จะนำเสนอคณะกรรมการพิจารณาและดำเนินการอื่นๆ
ตามที่คณะกรรมการบริษัทมอบหมาย

กรรมการผู้จัดการ

กรรมการผู้จัดการทำหน้าที่เป็นผู้บริหารจัดการและดูแลควบคุมการดำเนินธุรกิจของบริษัท
เว้นแต่การดำเนินการใดที่ตามหลักเกณฑ์ของกฎหมายหรือหลักเกณฑ์ของหน่วยงานที่ควบคุมดูแลบริษัทกำหนดให้ต้องได้รับความเห็นชอบจากที่ประชุมคณะกรรมการหรือที่ประชุมผู้ถือหุ้น
ให้กรรมการผู้จัดการดำเนินการตามหลักเกณฑ์ดังกล่าว
ตลอดจนให้อำนาจกรรมการผู้จัดการในการมอบหมายให้บุคคลอื่นที่กรรมการผู้จัดการเห็นสมควรทำหน้าที่จัดการและดำเนินการแทนและกำหนดห้ามมิให้กรรมการผู้จัดการหรือบุคคลที่กรรมการผู้จัดการมอบหมายให้ทำหน้าที่แทน
อนุมัติการทำรายการใดๆระหว่างกรรมการผู้จัดการกับบุคคลได้รับมอบหมายดังกล่าว
หรือบุคคลที่อาจมีความขัดแย้งมีส่วนได้เสียหรืออาจมีความเห็นแย้งทางผลประโยชน์ในลักษณะอื่นใดกับบริษัทหรือบริษัทย่อย

3) คณะกรรมการตรวจสอบ

คณะกรรมการตรวจสอบ มีทั้งหมด 3 ท่าน ซึ่งเป็นกรรมการอิสระทั้งหมด ดังนี้

1. ดร. วิชา จิวาลัย ประธานกรรมการตรวจสอบ

2. พลตำรวจตรีเจตน์ มงคลหัตถี กรรมการตรวจสอบ

3. นายดล วัฒนศรี กรรมการตรวจสอบ

โดยคณะกรรมการตรวจสอบ มีหน้าที่ดังต่อไปนี้ คือ

คณะกรรมการตรวจสอบ จัดตั้งขึ้นเมื่อวันที่ 9 เมษายน 2542 มีการประชุมอย่างน้อยปีละ 4 ครั้ง
คณะกรรมการตรวจสอบได้มีการแต่งตั้งให้มีผู้ทำหน้าที่ตรวจสอบภายในขึ้นเพื่อรับผิดชอบการปฏิบัติหน้าที่ดังนี้

-   ดูแลรายงานทางการเงินของบริษัทให้ตรงต่อความเป็นจริงครบถ้วนเพียงพอ และเชื่อถือได้

-   ดูแลให้บริษัทมีระบบการควบคุมภายในที่เหมาะสมและมีประสิทธิภาพ

-   พิจารณาคัดเลือก และเสนอแต่งตั้งผู้สอบบัญชีของบริษัท

-   ดูแลให้บริษัทปฏิบัติตามข้อกำหนดและกฎหมายที่เกี่ยวข้อง

-   ดูแลไม่ให้เกิดความขัดแย้งทางผลประโยชน์

-   ปฏิบัติการอื่นใดตามที่คณะกรรมการของบริษัทมอบหมาย

-   จัดทำรายงานการกำกับดูแลกิจการของคณะกรรมการตรวจสอบ
    โดยเปิดเผยไว้ในรายงานประจำปีของบริษัท
    ซึ่งรายงานดังกล่าวต้องลงนามโดยประธานคณะกรรมการตรวจสอบ

(2) การสรรหากรรมการ และกรรมการอิสระ 

บริษัทไม่ได้มีการจัดตั้งคณะกรรมการสรรหาเพื่อคัดเลือกบุคคลมาเป็นกรรมการบริษัท แต่จะแต่งตั้งกรรมการโดยการใช้สิทธิของผู้ถือหุ้น โดยสิทธิของผู้ถือหุ้นในการเลือกกรรมการ มีดังนี้

1.  ผู้ถือหุ้นคนหนึ่งมีคะแนนเท่ากับหนึ่งหุ้นต่อหนึ่งเสียง

2.  ผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมด
    เลือกตั้งบุคคลคนเดียวหรือหลายคนเป็นกรรมการก็ได้
    แต่จะแบ่งคะแนนเสียงให้แก่ผู้ใดมากน้อยไม่ได้

กรรมการอิสระ มีความเป็นอิสระในสาระ (Substance) อย่างแท้จริง
โดยมีสัดส่วนการถือหุ้นต่ำกว่า 5% และเป็นบุคคลที่ให้บริการด้านวิชาชีพแก่บริษัท
ระยะเวลาในการดำรงตำแหน่งมากกว่า 1 ปี ไม่มีความสัมพันธ์ทางธุรกิจหรือ
มีส่วนได้เสียไม่ว่าทางตรงหรือทางอ้อม ไม่เป็นญาติสนิทกับผู้บริหาร หรือผู้ถือหุ้นรายใหญ่ของบริษัท
บริษัทในเครือ บริษัทร่วมหรือบุคคลที่อาจมีความขัดแย้ง
และไม่ได้รับการแต่งตั้งให้เป็นตัวแทนเพื่อรักษาผลประโยชน์ของกรรมการและ ผู้ถือหุ้นรายใหญ่

นอกจากคุณสมบัติดังกล่าวแล้ว บริษัทได้มีเกณฑ์ในการสรรหากรรมการอิสระคือ
จะต้องมีกรรมการอิสระที่มีความรู้ความเข้าใจและประสบการณ์ด้านบัญชีและการเงินเพื่อสามารถให้เป็นกรรมการตรวจสอบได้ด้วย

กรรมการที่มาจากผู้ถือหุ้นรายใหญ่

  --------------------------------- ----------------- -------------------------
  ผู้ถือหุ้น                             สัดส่วนการถือหุ้น(%)   ชื่อกรรมการ

  1. โตโมเอะคอร์ปอร์เรชั่น              7.14              นายยาซูโนริ โอซาดะ

  2. นายชำนิ จันทร์ฉาย                 4.60              นายชำนิ จันทร์ฉาย
  --------------------------------- ----------------- -------------------------

การสรรหากรรมการและผู้บริหาร

(3) ค่าตอบแทนกรรมการและผู้บริหาร

ในปี 2547 บริษัทมีค่าตอบแทนที่เป็นตัวเงินแก่กรรมการและผู้บริหาร ดังนี้

-   ค่าตอบแทนรวมของกรรมการบริษัท จำนวน 10 ราย
    เป็นค่าตอบแทนในรูปของบำเหน็จและเบี้ยประชุม ดังนี้

  บำเหน็จประจำปีคณะกรรมการ จำนวน 690,000 บาท / ปี

  เบี้ยประชุมกรรมการ

  ประธานกรรมการ จำนวน 10,000 บาท / ครั้งการประชุม

  กรรมการ จำนวน 5,000 บาท / ครั้งการประชุม

-   ค่าตอบแทนรวมของกรรมการบริหารและผู้บริหาร จำนวน 7 ราย
    เป็นค่าตอบแทนในรูปของเงินเดือนและโบนัส จำนวน 8,819,500 บาท

(4) นโยบายการกำกับดูแลกิจการ (หลักการข้อที่ 1)

คณะกรรมการบริษัทได้กำหนดนโยบายเกี่ยวกับการกำกับดูแลกิจการ
โดยเห็นว่ามีความสำคัญเนื่องจากเป็นประโยชน์ต่อการดำเนินธุรกิจของบริษัทให้มีความมั่นคงและเจริญเติบโตได้อย่างยั่งยืน
การกำหนดแนวทางในการดำเนินงานนั้นบริษัทให้ความสำคัญเรื่องการควบคุมภายในและการตรวจสอบภายใน
มีการกำกับดูแลฝ่ายบริหารโดยกำหนดให้คณะกรรมการบริหารดำเนินธุรกิจตามนโยบายอย่างมีประสิทธิภาพโดยมีการควบคุมและบริหารความเสี่ยงที่เหมาะสมเพื่อประโยชน์ระยะยาวของผู้ถือหุ้นและปฏิบัติภายใต้ข้อกำหนดของกฏหมายและจริยธรรมทางธุรกิจ
โดยบริษัทได้ปฏิบัติตามหลักการการกำกับดูแลกิจการที่ดี ตามแนวทางของตลาดหลักทรัพย์ ดังนี้

ผู้ถือหุ้น : สิทธิและความเท่าเทียมกันของผู้ถือหุ้น (หลักการข้อที่ 2)

บริษัทได้จัดส่งหนังสือนัดประชุมพร้อมทั้งข้อมูลประกอบการประชุมตามวาระต่างๆ ให้ผู้ถือหุ้นทราบล่วงหน้าก่อนวันประชุม 14 วัน ทั้งนี้ในการประชุมสามัญผู้ถือหุ้น ครั้งที่ 9/2547 ได้กำหนดให้มีกรรมการอิสระเป็นผู้รับมอบฉันทะจากผู้ถือหุ้นที่ไม่สามารถเข้าร่วมประชุมได้ 

สิทธิของผู้มีส่วนได้เสียกลุ่มต่างๆ (หลักการข้อที่ 3) 

บริษัทได้ตระหนักถึงสิทธิของผู้มีส่วนได้เสียทุกกลุ่มที่เกี่ยวข้องกับบริษัท
โดยให้ทุกกลุ่มมีสิทธิได้รับการปฏิบัติอย่างเท่าเทียมกันและเป็นธรรม
โดยบริษัทได้มีการปฏิบัติตามข้อกำหนดของกฎหมายและกฎระเบียบต่างๆที่เกี่ยวข้อง
ไม่ว่าจะเป็นการปฏิบัติต่อพนักงานให้ได้รับการดูแลและการส่งเสริมความปลอดภัยในการทำงาน
ตลอดจนได้รับการปฏิบัติตามกฎระเบียบต่างๆของบริษัทอย่างเสมอภาค
การปฏิบัติต่อคู่ค้าและเจ้าหนี้ตามสัญญาหรือเงื่อนไขที่กำหนดไว้
การปฏิบัติต่อลูกค้าให้ได้รับผลงานที่มีคุณภาพตามสัญญา
การปฏิบัติต่อคู่แข่งอย่างมีจรรยาบรรณในเชิงธุรกิจ
ตลอดจนการเปิดเผยรายละเอียดเกี่ยวกับข้อพิพาท เมื่อมีข้อพิพาทเกิดขึ้น

การประชุมผู้ถือหุ้น (หลักการข้อที่ 4)

 ในปี 2547 บริษัทได้จัดให้มีการประชุมสามัญผู้ถือหุ้น 1 ครั้งคือการประชุมสามัญผู้ถือหุ้น ครั้งที่ 9/ 2547 ในวันที่ 29 เมษายน 2547 เป็นการประชุมเกี่ยวกับผลการดำเนินงานปี 2546 การพิจารณางดจ่ายเงินปันผล การพิจารณาการแต่งตั้งกรรมการ การพิจารณาแต่งตั้งผู้สอบบัญชีประจำปี 2547 และค่าตอบแทน การพิจารณาค่าตอบแทนกรรมการและกรรมการตรวจสอบ

ในการประชุมผู้ถือหุ้นในปี 2547 มีกรรมการเข้าร่วมประชุมครบองค์ประชุม และจัดให้มีเลขานุการคณะกรรมการทำหน้าที่บันทึกการประชุมผู้ถือหุ้นและให้คำปรึกษา เพื่อให้การบันทึกการประชุมถูกต้องและครบถ้วน ตลอดจนจัดส่งรายงานการประชุมภายในเวลาที่ตลาดหลักทรัพย์กำหนด อีกทั้งประธานกรรมการได้เปิดโอกาสให้ผู้ถือหุ้นได้แสดงความเห็นและซักถาม และจัดให้ผู้สอบบัญชีรับอนุญาตของบริษัทเข้าร่วมประชุมสามัญผู้ถือหุ้นเป็นประจำทุกปี 

ภาวะผู้นำและวิสัยทัศน์ (หลักการข้อที่ 5) 

คณะกรรมการได้มีส่วนร่วมในการให้ความเห็นชอบในนโยบายและแผนการดำเนินธุรกิจ
และมีการติดตามผลการดำเนินงานเป็นรายไตรมาส
และให้ความสำคัญกับระบบการควบคุมภายในและการตรวจสอบภายในเพื่อประโยชน์ของบริษัทและผู้ถือหุ้นโดยรวม
โดยบริษัทได้มีการแบ่งแยกบทบาทหน้าที่ความรับผิดชอบของคณะกรรมการบริษัท
คณะกรรมการตรวจสอบ และคณะกรรมการบริหารที่มีต่อผู้ถือหุ้นไว้อย่างชัดเจน
เพื่อความเป็นอิสระในการตัดสินใจและนำเสนอวิสัยทัศน์
ดังรายละเอียดที่กล่าวไว้แล้วภายใต้หัวข้อโครงสร้างการจัดการ

ความขัดแย้งทางผลประโยชน์ (หลักการข้อที่ 6)

คณะกรรมการได้ให้ความสำคัญเกี่ยวกับรายการที่อาจมีความขัดแย้งทางผลประโยชน์
โดยรายงานต่อคณะกรรมการและคณะกรรมการบริหารให้ทราบถึงรายการที่อาจมีความขัดแย้งทางผลประโยชน์และรายการที่เกี่ยวโยงกัน
รวมทั้งพิจารณาความเหมาะสมของรายการระหว่างกัน
ซึ่งได้มีการเปิดเผยไว้ในรายงานการเงินของบริษัทด้วย
รวมทั้งบริษัทได้ปฏิบัติตามหลักเกณฑ์ของตลาดหลักทรัพย์แห่งประเทศไทยอย่างเคร่งครัดในเรื่องการกำหนดราคาและเงื่อนไขต่างๆกับบุคคลที่อาจมีความขัดแย้งด้านผลประโยชน์ให้เสมือนทำรายการกับบุคคลภายนอก
และรายงานตามเวลาที่ตลาดหลักทรัพย์กำหนด

จริยธรรมธุรกิจ (หลักการข้อที่ 7)

บริษัทได้จัดทำหลักจริยธรรมธุรกิจให้เป็นลายลักษณ์อักษร
เพื่อให้ผู้ที่เกี่ยวข้องกับบริษัทได้มีแนวทางในการปฏิบัติงานอย่างเหมาะสม
และได้นำมาเผยแพร่ในการปฐมนิเทศพนักงานใหม่ทุกครั้ง ซึ่งมีรายละเอียดตามเอกสารแนบท้าย

การถ่วงดุลของกรรมการที่ไม่เป็นผู้บริหาร และ การรวมหรือแยกตำแหน่ง (หลักการข้อที่ 8 และ 9) 

คณะกรรมการบริษัทมีทั้งหมด 8 ท่าน โดยแบ่งเป็นกรรมการที่เป็นผู้บริหารจำนวน 1 ท่าน
กรรมการที่เป็นตัวแทนผู้ถือหุ้น จำนวน 3 ท่าน และเป็นกรรมการอิสระจำนวน 4 ท่าน
ซึ่งบริษัทมีสัดส่วนกรรมการอิสระเกินกว่า 1 ใน 3 ของจำนวนกรรมการทั้งหมด
และมีการแยกตำแหน่งของประธานกรรมการให้มาจากกรรมการที่ไม่ได้เป็นผู้บริหาร

ค่าตอบแทนของกรรมการและผู้บริหาร (หลักการข้อที่ 10)

บริษัทได้กำหนดค่าตอบแทนกรรมการและผู้บริหารไว้อย่างชัดเจนตามประกาศคณะกรรมการกำกับหลักทรัพย์และตลาดหลักทรัพย์
โดยค่าตอบแทนดังกล่าวได้รับการอนุมัติจากที่ประชุมสามัญผู้ถือหุ้นทุกปี
การกำหนดค่าตอบแทนผู้บริหารได้กำหนดให้มีความเชื่อมโยงกับผลงานของบริษัทและการปฏิบัติงานของผู้บริหารแต่ละคนด้วย

การประชุมคณะกรรมการ (หลักการข้อที่ 11)

ในปี 2547 มีการประชุมคณะกรรมการบริษัททั้งหมด 5 ครั้ง มีกรรมการเข้าร่วมประชุมกว่าร้อยละ
80 ในการประชุมแต่ละครั้ง
และได้รายงานการเข้าร่วมประชุมของกรรมการแต่ละท่านไว้แล้วในประวัติกรรมการและผู้บริหาร

การประชุมคณะกรรมการบริษัท ได้ให้ความสำคัญกับ
การติดตามและรับรองผลการดำเนินงานรายไตรมาส การรายงานจากคณะกรรมการตรวจสอบ
เพื่อให้คณะกรรมการบริหารนำไปพิจารณาดำเนินการให้เกิดประโยชน์สูงสุดแก่บริษัทอีกด้วย

การประชุมทุกครั้งมีเลขานุการคณะกรรมการเป็นผู้จัดทำวาระต่างๆ ของการประชุม
และดำเนินการจัดส่งเอกสารการประชุมให้คณะกรรมการล่วงหน้าอย่างน้อย 7 วันก่อนการประชุม
และได้ทำการบันทึกการประชุม
จัดเก็บรายงานการประชุมที่ผ่านการรับรองจากคณะกรรมการและพร้อมให้คณะกรรมการและผู้ที่เกี่ยวข้องตรวจสอบได้

คณะอนุกรรมการ (หลักการข้อที่ 12)

คณะกรรมการบริษัทได้จัดให้มีคณะกรรมการตรวจสอบ และคณะกรรมการบริหาร
เพื่อช่วยศึกษาในรายละเอียดในงานเฉพาะเรื่อง
โดยมีการกำหนดกรอบอำนาจหน้าที่ความรับผิดชอบของคณะกรรมการทั้ง 2 คณะไว้อย่างชัดเจน
คือคณะกรรมการบริษัท และ คณะกรรมการตรวจสอบ ดังรายละเอียดตามโครงสร้างการจัดการ

ระบบการควบคุมภายในและการตรวจสอบภายใน (หลักการข้อที่ 13)

บริษัทจัดให้มีผู้ทำหน้าที่ตรวจสอบภายใน
เพื่อตรวจสอบการปฏิบัติงานให้มั่นใจได้ว่ามีการปฏิบัติงานด้านการควบคุมด้านการเงินและการดำเนินงานให้เป็นไปตามแนวทางที่วางไว้อย่างมีประสิทธิภาพ
รวมทั้งการตรวจสอบการปฏิบัติตามกฎหมายและข้อกำหนดต่างๆ ที่เกี่ยวข้องกับบริษัท
โดยผลการตรวจสอบรายงานตรงต่อคณะกรรมการตรวจสอบและผู้บริหารระดับสูง

รายงานของคณะกรรมการ (หลักการข้อที่ 14)

คณะกรรมการมีการจัดทำรายงานความรับผิดชอบของตนต่อรายงานทางการเงินไว้ในรายงานประจำปีถัดจากรายงานของผู้สอบบัญชีว่าเป็นรายงานทางการเงินที่ถูกต้อง
ครบถ้วน เป็นจริงและสมเหตุสมผล ปฏิบัติตามมาตรฐานการบัญชีที่รับรองทั่วไป
ใช้นโยบายการบัญชีที่เหมาะสมและถือปฏิบัติโดยสม่ำเสมอ

ความสัมพันธ์กับผู้ลงทุน (หลักการข้อที่ 15)

คณะกรรมการให้ความสำคัญต่อการมีความสัมพันธ์กับผู้ลงทุนในหลักทรัพย์ของบริษัท
จึงได้กำหนดเป็นนโยบายให้มีหน่วยงานที่ทำหน้าที่เผยแพร่ข้อมูลข่าวสารต่างๆ
เช่นข้อมูลทางการเงินและข้อมูลทั่วไป โดยให้ความสำคัญต่อการเปิดเผยข้อมูลที่มีความถูกต้อง
ครบถ้วน โปร่งใสและทั่วถึง ทั้งนี้ผู้ลงทุนสามารถติดต่อหน่วยงานดังกล่าวได้ที่ โทรศัพท์
0-2260-1181 ต่อ 231 หรือ ที่ E-mail address: ir@stpi.co.th

(5) การดูแลเรื่องการใช้ข้อมูลภายใน 

บริษัทได้มีการจัดทำหลักจริยธรรมธุรกิจเป็นลายลักษณ์อักษร
ซึ่งได้ครอบคลุมการดูแลเรื่องการใช้ข้อมูลภายในของพนักงานและผู้บริหาร ทั้งนี้
บริษัทกำหนดให้ผู้บริหารรายงานการถือหลักทรัพย์ต่อสำนักงานคณะกรรมการกำกับหลักทรัพย์และตลาดหลักทรัพย์ตามมาตรา
59 แห่งพระราชบัญญัติหลักทรัพย์และตลาดหลักทรัพย์ พ.ศ.2535

(6) บุคลากร

พนักงานและลูกจ้างของบริษัท ณ วันที่ 31 ธันวาคม 2547 มีจำนวนรวมทั้งสิ้น 822 คน
เพิ่มขึ้นจากปีก่อน 157 คน หรือ เพิ่มขึ้น ร้อยละ 23.6 แบ่งเป็นสายงานได้ดังต่อไปนี้

  --------------------------- ------------- ------------------- -------- --------- -- -----------
                              จำนวนพนักงาน                                             
                              (คน)                                                    

  สายงานหลัก                   2547                              2546                  

  พนักงานสายงานปฏิบัติการ         780                               629                   

  พนักงานสายบริหาร              42                                36                    

  รวม                         822                               665                   

                                                                                      

                                            ผลตอบแทนของพนักงาน                         
                                            (หน่วย : พันบาท)                            

                                            2547                         2546         

  เงินเดือนพนักงาน                             112,417                      108,061      

  โบนัสพนักงาน                                5,968                        3,754        

  เงินสมทบกองทุนสำรองเลี้ยงชีพ                   1,356                        1,384        

  อื่นๆ                                       2,550                        4,176        

  รวม                                       122,291                      117,375      
  --------------------------- ------------- ------------------- -------- --------- -- -----------

จำนวนพนักงานที่เพิ่มขึ้นเป็นผลมาจากการเตรียมทีมงานในช่วงไตรมาสที่ 4
เพื่อให้พร้อมกับการเพิ่มขึ้นของงานในโครงการใหม่ในปี 2548

นโยบายในการพัฒนาบุคคลกร

บริษัทมีนโยบายที่จะพัฒนาบุคลากรให้มีความรู้ความสามารถเพิ่มขึ้น
เพื่อให้เกิดการทำงานที่มีประสิทธิภาพ โดยบริษัทจัดให้มี

1.  การฝึกอบรมทั้งภายในและภายนอก
    โดยการอบรมภายในนั้นได้มีการส่งบุคลากรของบริษัทไปฝึกอบรม
    เพื่อนำกลับมาถ่ายทอดให้กับพนักงานต่อไป

2.  มีกิจกรรมที่ส่งเสริมการแสดงความคิดเห็น เพื่อแก้ปัญหาและพัฒนาการทำงานให้ดียิ่งขึ้น
    โดยตั้งแต่ในช่วงปลายปี 2547 ได้มีการจัดสัมมนาเฉพาะกลุ่มวิศวกร
    เพื่อให้มีความรู้ความเข้าใจในหลักการจัดการงานโครงการ
    ตลอดจนระบบงานภายในเพื่อการทำงานอย่างมีประสิทธิภาพ

3.  จัดให้มีการเรียนรู้งานในหน้าที่อื่น โดยมีการหมุนเวียนงานทั้งภายในแผนกและข้ามแผนกได้
    เพื่อเพิ่มพูนความรู้และสร้างความเข้าในการปฏิบัติหน้าที่ของสายงานอื่น

ข้อพิพาทด้านแรงงาน

-ไม่มี-